Ietermagô ook koronadraer | Netwerk24
Ietermagô ook koronadraer
Deur Suzanne Venter 09 Februarie 2020 02:12
As 'n mens die vleis van roofdiere eet, loop jy gevaar om 'n gevaarlike virus te kry, waarsku prof. Ray Jansen van die Afrika-ietermagô-werkgroep.
Jansen het gereageer nadat wetenskaplikes vasgestel het dat 'n virus wat 99% soortgelyk is aan die koronavirus wat nou paniek oor die wêreld heen veroorsaak, ook deur ietermagô's gedra word.
"Dit maak heeltemal sin. Dit lyk steeds of die oorspronklike virus deur vlermuise gedra is. Maar mense moet onthou 'n ietermagô is 'n roofdier wat miere en termiete eet. Hulle is basies blind en hul tonge klewerig en baie lank, 'n driekwart van die lengte van hul lyf. Só kan vlermuismis aan die tong klou. En dis waarskynlik hoe die koronavirus van vlermuis na ietermagô na die mens oorgedra is."
Die vlermuismis moes nog klam gewees het, want die virus word net oorgedra in vars mis. "Dié virus het toe aangepas by die nuwe 'draer' daarvan. En een van die ietermagô's wat die virus het, is toe waarskynlik geëet by die kosmark in Wuhan, China, waar die virus oorspronklik onder mense versprei het," sê Jansen.
Hy sê verder die virus word hoofsaaklik deur soogdiere gedra, en kan maklik aanpas van soogdier tot soogdier en sal nie sommer die gasheer (in dié geval 'n vlermuis of ietermagô) aantas nie omdat die gasheer 'n weerstand opbou.
Teen druktyd gister het minstens 34 900 mense wêreldwyd die virus gehad; 724 is dood.
Dr. Li Wenliang, aanvanklike fluitjieblaser oor die virus, is dié week daaraan dood nadat niemand aanvanklik hulle aan sy waarskuwings wou steur nie.